Articles
Dekere fii ngoomu weldital ɓiɓɓe leydi
Si en maanditike, war-hooreeji e doolanɗe suddiiɓe ñannde 28 siilto (settaambur) 2009 ñaawaaka taho, haa hannde bonnuɓe ɓen no hayloo Wagadugu e Konaakiri. Kori non anniyee Alfaa Konnde on no laaɓi? Sikke no woodi sabu ngoomu ngun hino waɗaa e ɓaawo persidansi on hay gooto anndaa si ngu waaway gollude tawa hooreejo leydi ndin e yimɓe makko ɓen ukkitaaki. Kadi hay gooto anndaa taho ko hommbo e hommbo tawetee e maggu.
Dr. Foode Marega mo baaba mum luttunoo e kaso Camp Boiro hino waɗani e ɗiɗi sabu haa hannde hooreejo leydi ndin toolnaali (bismaaki) hay gooto e ardiiɓe feddeeji wonanɗi maanditaare waraaɓe e tooñaaɓe laamuuji feƴƴuɗi Gine ɗin.
Fahin lasindiiɓe dawrugol Gine ngol teeŋtinii wonde ko ɓuri aaninde, ko hay gooto anndaa tigi-tigi ko honɗum Alfaa Konnde faandii nde himo wowla fii laaɓal, goonga e weldital. Ɓen no tuumi ko o miijii e mum ko yaafagol e yejjitugol bononndaaji ɗin. Naa hay o yahuno o juuroyii genaale Lansana Konte e Seeku Tuuree, laamɓe ɗiɗo yooɓiiɓe wonkiiji ɗuuɗuɗi, e nder ɗum o holliti wondema kanko e senngo makko o yaafike ko ɓe waɗi mo kon?
E konngol Dr. Marega, saɗeende ɓurnde mawnunde Gine nden, ko waasude jukkeede warooɓe hoore ɓen. Ɓe woowtinaama rufude ƴiiƴam ɗum yaltira nii, hay ngiiru ŋaañotaako. Wurin neeɓaali, o anndintini, halfinaaɓe reenugol kisal leydi ndin felluno e yimɓe arnooɓe jaɓɓagol Sellu Dalen Jallo ɓen ñannde gartal makko Gine ngal 3 seeɗto (awril) 2011 ɓe wari suka gooto mo duuɓi 35, Jakariyaa’u Jallo (yo Alla hinno mo yaafoo). Si bononndaaji feƴƴuɗi ɗin ñaawano bonnuɓe ɓen jukkaa, no gasa Jakariyaa’u waratanooke.kdl: Dr. Umar Bah
cat_Latn fuv_Latn fuv_Latn fuv_Latn fuv_Latn fuv_Latn